กลต.สั่งEAแจงตัวเลขเคลื่อนโยนสื่อคาดผิด
ก.ล.ต.สั่ง EA ชี้แจง ผลประกอบการไม่ตรงไฟลิง หวั่นนักลงทุนตัดสินใจพลาด &#8220;สมโภชน์&#8221; แจง สื่อเข้าใจผิด
22 ม.ค. 2556

ก.ล.ต.สั่ง EA ชี้แจง ผลประกอบการไม่ตรงไฟลิง หวั่นนักลงทุนตัดสินใจพลาด “สมโภชน์” แจง สื่อเข้าใจผิด
นายธวัชชัย พิทยโสภณ ผู้อำนวยการสำนักงานเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.อยู่ระหว่างให้ บริษัท พลังงานบริสุทธิ์ (EA) ชี้แจงกรณีผู้บริหารให้สัมภาษณ์ข้อมูลไม่ตรงกับแบบแสดงรายการข้อมูล (แบบไฟลิง) โดยให้สัมภาษณ์อัตรากำไรขั้นต้น 10% แต่ไฟลิง งวด 9 เดือน/2555 อยู่ที่ 5.05% และข่าวระบุปี 2558 จะมีกำไรสุทธิ 3,000 ล้านบาท ไฟลิงแสดงไว้ 1,968.29 ล้านบาท 
“ก.ล.ต.ไม่ได้จับตา EA เป็นพิเศษ แต่ ก.ล.ต.เป็นห่วง เนื่องจากเป็นตัวเลขคาดการณ์ผลประกอบการที่มีผลต่อการตัดสินใจของนักลงทุน เนื่องจาก EA อยู่ระหว่างการขายหุ้นช่วงเวลาสั้นๆ” นายธวัชชัย กล่าว
นายสมโภชน์ อาหุนัย ประธานเจ้าหน้าที่บริหาร EA กล่าวชี้แจงว่า ไม่ได้ให้ข้อมูลกำไรสุทธิ 3,000 ล้านบาท ผู้สื่อข่าวอาจเข้าใจคลาดเคลื่อน โดยประเมินจากตัวเลขในไฟลิง เช่น โรงไฟฟ้าพลังแสงอาทิตย์ 90 เมกะวัตต์ ที่ จ.นครสวรรค์ กำหนดซื้อขายไฟฟ้าปลายปี 2556 นี้ ประมาณการมีกำไรสุทธิ 915.75 ล้านบาท/ปี เป็นต้น
สำหรับกำไรขั้นต้น 10% ไม่เคยให้ข้อมูลกับหนังสือพิมพ์ ซึ่งเนื้อหาของข่าวมีการเสนอกำไรขั้นต้นช่วง 9 เดือน อยู่ที่ 5.5% ซึ่งขัดแย้งกับข้อมูลในช่วงต้นของข่าว
“ผมจะระมัดระวังการให้สัมภาษณ์และข่าวที่คาดเคลื่อนทางEAจึงให้สิทธิผู้ลงทุนตัดสิน หากต้องการจะยกเลิกก็ทำได้ในเวลาที่เปิดขาย” นายสมโภชน์ กล่าว